135 titelaktes vir Gouda | Netwerk24
135 titelaktes vir Gouda
By die oorhandiging van die Gouda-titelaktes was Conrad Poole (die Drakenstein-munisipaliteit se burgemeester), Dinah Juries (63) en Karel Visagie (91), twee van die nuwe eienaars, Tertuis Simmers (minister van menslike nedersettings) en Jacqueline Samson (hoof van die Wes-Kaapse departement van menslike nedersettings).Foto: Verskaf
Tertuis Simmers, die Wes-Kaapse minister van menslike nedersettings, het verlede week 135 titelaktes in Gouda oorhandig. Die oorhandiging volg net vyf jaar nadat inwoners as deel van die Gouda- geïntegreerde behuisings­ontwikkelings­program (IRDP) ingetrek het. Die Gouda-IRDP-projek strek van 2014 af teen ’n koste van R18 miljoen.
Begunstigdes kom almal uit Gouda en omliggende gebiede.
Simmers het gesê: “Hierdie is ’n voorbeeld van versnelde dienslewering. Dit maak my opgewonde om hierdie titelaktes aan ons verdienstelike begunstigdes oor te gee. Met die geleentheid kon ons verseker dat 135 verdienstelike begunstigdes volwaardige, wettige huiseienaars word. Die oorhandiging is nog ’n duidelike bewys van die Wes-Kaapse regering se toewyding om waardigheid te herstel en ’n beter lewe vir die inwoners van hierdie provinsie te skep.”
Een van die begunstigdes, die 91-jarige Karel Visagie, het gesê: “Dit is ongelooflik, ek is so dankbaar. Dit voel vreemd dat so ’n jong minister ons ook as bejaardes beskou. Hy gee regtig om vir die senior burgers en hy moet voortgaan om dit te doen. Ek kan die minister nie genoeg bedank nie. Dit is ’n wonderlike geleentheid,” het hy gesê.
“Ons sal as die Wes-Kaapse regering voortgaan om ’n bemagtigende omgewing te vestig sodat ons beter in staat is om begunstigdes sekerheid te gee en meer inwoners wettige huiseienaars te maak deur hierdie titelaktes te oorhandig,” het Simmers bygevoeg.